Уэзджынэ 51-рэ зэуэ мэзу
Псалъэ гуапэ куэд зэхах мы махуэхэм курыт еджапIэр къэзыуххэм. Я иужьрей уэзджынэр къыщеуэну махуэм Налшык къалэм дэт курыт школ №5-м къыщIигъэкIхэм яхуеблэгъат КъБР-м и Парламентым и УнафэщI Егоровэ Татьянэ, депутат Нэзрэн Беслъэн, КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министрым и къуэдзэ Къэжэр Артур, Налшык къалэм и щIыпIэ администрацэм и Iэтащхьэм и къуэдзэ Пащты Аслъэн, нэгъуэщI куэди.
Къунащ Эммэрэ Уэщро Заринэрэ зи унафэщI класситIым мы гъэм къыщIэ-кIащ еджакIуэ 51-рэ. Абыхэм защыхуи-гъазэм, Егоровэ Татьянэ къыхигъэщащ цIыхум и гъащIэм къыщыхъу Iуэхугъуэ нэхъыщхьэхэм зэращыщыр иужьрей уэзджынэр, езыми а курыт школыр 1973 гъэм къызэриухар.
— Республикэм япэу къыщызэIуаха курыт школхэм ящыщщ нобэ фэ фыкъызыщIэкIыр, — жиIащ Егоровэ Татьянэ. — Мыбы сыт щыгъуи егъэджакIуэфIхэр щылэжьащ, абыхэм къыдата щIэныгъэр дэ ди зэманым лъабжьэфI тхуэхъуауэ схужыIэнущ. Фэ къыфпэщылъщ жэуаплыныгъэшхуэ зыпылъ Iуэху — ар къэрал экзаменхэм фыпхыкIын зэрыхуейрщ. Хэти студент гъащIэм хыхьэнущ, хэти лэжьыгъэм зритынущ, дзэм къулыкъу щызыщIэнухэри зэман гъунэгъум къыфхэкIынущ. Ауэ псом нэхърэ нэхъыщхьэр — фыкъызэтемыувыIэнырщ, зыгуэр зэвгъэхъулIэным зэпымыууэ фыхущIэкъунырщ. ФызыщIэхъуэпсхэр къывэхъулIэну сынывохъуэхъу, фи курыт школыр, илъэс пщыкIузкIэ къыфкIэлъыплъа, фызыгъэса, щIэныгъэ къывэзыта егъэджакIуэхэр зыщывмыгъэгъупщэну фыкъыхузоджэ.
Егоровэ Татьянэ егъэджакIуэхэм фIыщIэ яхуищIащ апхуэдиз илъэскIэ емызэшу, бэшэчу сабийхэм зэрахэтым папщIэ.
Зэхыхьэм кърихьэлIахэр щIалэгъуалэм ехъуэхъуа нэужь, республикэ, урысейпсо зэхьэзэхуэхэмрэ олимпиадэхэмрэ жыджэру хэта, ехъулIэныгъэ къэзыгъэлъэгъуа еджакIуэхэм щIыхь тхылъхэр иратыжащ. Абыхэм яхэтт «Iущхэмрэ Iущыцэхэмрэ» урысейпсо олимпиадэм и иужьрей Iыхьэм нэс кIуэцIрыкIа Тау Валерэ. ЕджакIуэхэм мы гъэм Iэмал яIащ иужьрей уэзджынэр зэщIыгъуу псоми кърагъэуэну.
КЪАНЩАУЭ Мэлычыпхъу.
